Šimićeva opomena\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Antun Branko Šimić značajan je pjesnik hrvatske avangarde. Njegova je najznačajnija zbirka pjesama „Preobraženja“, u kojoj predstavlja svoj umjetnički odgovor na postojeće stanje. Naime, zbirka je nastala u poratnom razdoblju, razdoblju nakon Prvog svjetskog rata, stoga Šimićevo pjesništvo izražava unutrašnju i duhovnu stvarnost pjesnikovu. Prosperov Novak tumači da se u Šimiću događaju unutarnja preobraženja te da je materijalne i vidljive stvari on pretočio, „preobrazio“ u osjećaje i njegova je unutarnja stvarnost i ekspresija unutarnjih dojmova jedina došla do izražaja. Poezija Antuna Branka Šimića ne obiluje velikim brojem riječi i rečenica, čak štoviše, racionalno rabi riječi i škrt je u izrazu. No, ta škrtost ne znači i škrtost ideja. Njegove poruke čitatelju su jasne, a njegova je književnost krik, „ali ne samo krik prema van, nego još više krik prema unutra“, a takav krik sadržan je i u pjesmi „Opomena“.
 U svojoj zbirci „Preobraženja“ pjesnik je svoje pjesme rasporedio u više tematskih cjelina, a „Opomena“ spada u Šimićeve pjesme za kraj. „Opomena“ se sastoji od četiri strofe koje se sastoje od po tri stiha. Svaka je strofa zasebna imperativna rečenica i završava uskličnikom. Pjesnik bira samo imperativne glagole koji, zajedno s grafičkim izgledom i strukturom pjesme, ukazuju na njezin sadržaj. U svakoj strofi pjesnik opominje čitatelja. Rečenicom: „Čovječe,pazi da ne ideš malen ispod zvijezda!“ na samom početku poručuje da bismo trebali ispuniti svoje mogućnosti, postići najbolje od sebe i stremiti zvijezdama, zapravo biti nečija zvijezda. Čovjek koji u životu sanja i teži ostvarenju vlastitih snova, ostvaruje svoje snove. Ono o čemu razmišljamo, to postajemo. Ponekad u životu dođu trenutci kada moramo odlučiti kojim ćemo putem dalje krenuti. Budemo li uporni, stići ćemo do zvijezda i kasnije nećemo ni za čim žaliti. Zašto baš zvijezde? Zvijezde predstavljaju vječnost, duhovnost. One su sjaj u beskrajnom svemiru, krajnji cilj. Drugim riječima, bira dvije antonimske riječi, prah i zvijezde, kako bi čovjeku savjetovao da umjesto smrti, stremi duhovnosti i vječnosti,a to može samo ispunjenjem vlastitih mogućnosti.
 Prosperov Novak navodi da je Šimić suštinu svemira tražio u zvijezdama za koje je bio uvjeren da su najbolje vidljive kroz nutrinu duše. Tim riječima govori kako su zvijezde svijetle točke u nama samima, našim ciljevima i osjećajima. Smatram da Šimić svojom „Opomenom“ potiče čovjeka na samoostvarenje kao što je i mene svojim mislima odveo zvijezdama, razmišljanjima o budućnosti. Pročitavši pjesmu, prošla me „blaga svjetlost“ Šimićevih zvijezda, a upornost koju predlaže samo je poticaj i opomena da trebamo stremiti visoko zvijezdama i da će, ako promašimo jednu zvijezdu, još uvijek ostati milijuni drugih.

 Mateja Gabaj, 4.b